Årsmelding Rogaland og Agder Redaktørforening 2016

**Styret:** Peer Andreassen, Solveig Grødem Sandelson og Eugen Hammer (leder)

**Aktivitet:** Rogaland og Agder Redaktørforening har i 2016 satset på to sammenkomster for medlemmene. På vårparten reiser vi på studietur med Vestafjelske Redaktørforening.

I mars reiste vi til Paris og besøkte WAN-IFRA, World Editors Forum og Les Echos. Temaet var medietrender, teknologi, digitalisering og innovasjon. Vi besøkte også den norske ambassaden. Vi var rett over tjue deltakere, åtte fra Agder og Rogaland.

I august arrangerte vi sommermøte i Kristiansand med godt oppmøte. Vi fikk et spennende innblikk i hverdagen til mediehusene Haugesunds Avis og Agderposten. Ellers informerte førsteamanuensis Turid Borgen om doktorgraden ”Redaktørrollen i endring”. Vi hadde også besøk av teknologiselskapet Innocode som utfordret avisene på innovasjon og digitale produkter.

**Økonomi:** Vi setter tæring etter næring, og ender opp med et bra resultat for 2016. 79.293 kroner inntekter og 49.715 kroner i utgifter gir et resultat på 29.578 i pluss. Utgiftene er i all hovedsak knyttet opp mot studieturen, sommermøtet og honorar til sekretær- og regnskapstjenester.

**Medlemmer:** I 2016 var vi 46 aktive medlemmer. I 2015 var antallet også 46. Øyvind Klausen og Arild Inge Olsson ble tatt opp som nye medlemmer i 2016.

Eugen Hammer

Leder

